b'\n_START_ARTICLE_\nDi\xc3\xa0spora africana\n_START_PARAGRAPH_\nLa di\xc3\xa0spora africana \xc3\xa9s un terme que engloba els africans que han anat a viure o han estat portats arreu del m\xc3\xb3n i els seus descendents. La majoria s\xc3\xb3n a Am\xc3\xa8rica, per\xc3\xb2 tamb\xc3\xa9 hi ha poblacions importants d\'origen afric\xc3\xa0 a Europa i a l\'Orient Pr\xc3\xb2xim. Molts dels africans de la di\xc3\xa0spora s\xc3\xb3n descendents de persones que foren esclavitzades i portades al continent americ\xc3\xa0 durant el comer\xc3\xa7 d\'esclaus atl\xc3\xa0ntic. La poblaci\xc3\xb3 m\xc3\xa9s nombrosa d\'africans de la di\xc3\xa0spora viuen al Brasil (vegeu afrobrasilers. Hi ha m\xc3\xa9s de 900 milions d\'africans de la di\xc3\xa0spora, que representen el 14% de la poblaci\xc3\xb3 mundial._NEWLINE_El 18 de desembre del 2009 l\'Assemblea General de les Nacions Unides va proclamar que l\'any 2011 seria l\'Any Internacional dels afrodescendents.\n_START_SECTION_\nHist\xc3\xb2ria\n_START_PARAGRAPH_\nLa humanitat es va originar al continent afric\xc3\xa0. Per aix\xc3\xb2, en part, tots podr\xc3\xadem ser africans de la di\xc3\xa0spora. Per\xc3\xb2 segons l\'acad\xc3\xa8mia cient\xc3\xadfica, els humans que no es consideren africans de la di\xc3\xa0spora s\xc3\xb3n els descendents dels que van abandonar el continent fa uns 100.000 anys per a colonitzar tot el planeta. Quan les comunitats es van comen\xc3\xa7ar a formar com a tals, sobretot a Egipte (K\xc3\xa8mit) i a l\'Orient Pr\xc3\xb2xim, aquestes migracions van ser redu\xc3\xafdes, sobretot perqu\xc3\xa8 la ruta principal per a sortir del continent afric\xc3\xa0 era a trav\xc3\xa9s de la pen\xc3\xadnsula del Sina\xc3\xad. Amb l\'aparici\xc3\xb3 de la civilitzaci\xc3\xb3 i el desenvolupament dels vaixells, els africans negres van viatjar cap a l\'Orient Pr\xc3\xb2xim, Europa i \xc3\x80sia. Molts d\'aquests emigrants es van casar amb les poblacions locals i es van barrejar amb els ind\xc3\xadgenes. Avui en dia, la recerca gen\xc3\xa8tica, suggereix que l\'ADN mitocondrial i els haplotips del cromosoma Y dels europeus i els asi\xc3\xa0tics tenen ancestres africans distants. Per\xc3\xb2 aquestes migracions primerenques dif\xc3\xadcilment es poden associar amb les que tenen a veure amb el comer\xc3\xa7 d\'esclaus atl\xc3\xa0ntic i amb el comer\xc3\xa7 d\'esclaus \xc3\xa0rab. Aquests \xc3\xbaltims i els seus descendents s\xc3\xb3n els que s\xc3\xb3n considerats com africans de la di\xc3\xa0spora.\n_START_SECTION_\nDispersi\xc3\xb3 a trav\xc3\xa9s de l\'esclavitud\n_START_PARAGRAPH_\n(vegeu tamb\xc3\xa9 Comer\xc3\xa7 d\'esclaus atl\xc3\xa0ntic i Comer\xc3\xa7 d\'esclaus \xc3\xa0rab)_NEWLINE_La majoria dels africans de la di\xc3\xa0spora van ser dispersats a trav\xc3\xa9s d\'Europa, \xc3\x80sia i Am\xc3\xa8rica durant el comer\xc3\xa7 d\'esclaus atl\xc3\xa0ntic i el comer\xc3\xa7 d\'esclaus \xc3\xa0rab. Als principis del segle IX, els esclaus africans eren agafats del nord i de l\'est del continent afric\xc3\xa0 i es portaven a l\'Orient Pr\xc3\xb2xim i a \xc3\x80sia. A partir dels inicis del segle XV, els africans van ser presos de la resta del continent, sobretot l\'Africa Occidental a Europa i sobretot a Am\xc3\xa8rica. Les vies de comer\xc3\xa7 d\'esclaus atl\xc3\xa0ntica i \xc3\xa0rab es van abandonar al segle XIX._NEWLINE_La dispersi\xc3\xb3 a trav\xc3\xa9s del comer\xc3\xa7 d\'esclaus representa una de les principals migracions de la hist\xc3\xb2ria de la humanitat. L\'efecte econ\xc3\xb2mic en el continent afric\xc3\xa0 fou devastador. Algunes comunitats creades per descendents d\'esclaus negroafricans a Europa i \xc3\x80sia han sobreviscut fins avui en dia, per\xc3\xb2 en altres casos, els africans de la di\xc3\xa0spora s\'han casat amb els aut\xc3\xb2ctons i els seus descendents han acabat barrejant-se amb les poblacions ind\xc3\xadgenes. Al continent americ\xc3\xa0, la conflu\xc3\xa8ncia de m\xc3\xbaltiples grups racials de tot el m\xc3\xb3n van crear un important efecte de barreja. A Am\xc3\xa8rica Central i del Sud, la majoria de la poblaci\xc3\xb3 s\xc3\xb3n descendents d\'ancestres europeus, amerindis i africans. Al Brasil, on el 1888 gaireb\xc3\xa9 la meitat de la poblaci\xc3\xb3 eren descendents d\'esclaus africans, la variaci\xc3\xb3 de les caracter\xc3\xadstiques f\xc3\xadsiques \xc3\xa9s molt \xc3\xa0mplia. Als Estats Units, les racistes lleis Jim Crow i les lleis contra l\'interacialitat van mantenir la distinci\xc3\xb3 entre els grups racials. L\'adopci\xc3\xb3 de la creen\xc3\xa7a en qu\xc3\xa8 hi ha una \xc3\xbanica arrel va definir la poblaci\xc3\xb3 amb ancestres africans com a africans.\n_START_SECTION_\nDispersi\xc3\xb3 a trav\xc3\xa9s de la migraci\xc3\xb3\n_START_PARAGRAPH_\nDes dels inicis de l\'imperialisme espanyol a Am\xc3\xa8rica, els africans van ser presents com a expedicionaris colonials voluntaris i involuntaris. Juan Garrido fou un conqueridor negre. Atravess\xc3\xa0 l\'Atl\xc3\xa0ntic com un home lliure el 1510 i va participar en el setge de Tenochtitlan._NEWLINE_La migraci\xc3\xb3 dels africans va esdevenir una for\xc3\xa7a primordial de la di\xc3\xa0spora moderna. S\'estima que la poblaci\xc3\xb3 immigrant recent d\'africans als Estats Units \xc3\xa9s d\'unes 600.000 persones. Els principals pa\xc3\xafsos dels que procedeixen aquests immigrants s\xc3\xb3n Nig\xc3\xa8ria, Ghana, Eti\xc3\xb2pia, Eritrea, Egipte, Sierra Leone, Som\xc3\xa0lia i Sud-\xc3\xa0frica. Tamb\xc3\xa9 hi ha immigrants procedents d\'Angola, el Cap Verd, Mo\xc3\xa7ambic, Guinea Equatorial, Kenya i Camerun. La majoria dels immigrants recents viuen a les zones urbanes i suburbanes._NEWLINE_Hi ha poblacions significants d\'emigrants africans a molts estats de tot el m\xc3\xb3n com, per exemple, al Regne Unit i Fran\xc3\xa7a.\n_START_SECTION_\nEstats Units\n_START_PARAGRAPH_\nMoltes onades migrat\xc3\xb2ries han portat persones d\'ascend\xc3\xa8ncia africana a l\'Am\xc3\xa8rica del Nord. Segons el Centre Shomburg per la recerca sobre la Cultura Negra, les primeres poblacions africanes van arribar a Am\xc3\xa8rica del Nord al segle XVI, via M\xc3\xa8xic i el Carib;van arribar a les col\xc3\xb2nies espanyoles de Florida, Texas i altres zones del sud dels Estats Units. Dels 12 milions de persones que van ser transportats a Am\xc3\xa8rica durant el comer\xc3\xa7 d\'esclaus atl\xc3\xa0ntic, 545.000 van ser duts al territori dels actuals Estats Units; uns altres 1.840.000 van arribar a altres col\xc3\xb2nies brit\xc3\xa0niques, sobretot les \xc3\x8dndies Occidentals. El 2000, els afroamericans representaven un 12,1% del total de la poblaci\xc3\xb3 dels Estats Units, el que els convertia en la minoria racial m\xc3\xa9s important. La principal concentraci\xc3\xb3 d\'afroamericans es troba al sud dels Estats Units i a les zones urbanes._NEWLINE_En la construcci\xc3\xb3 de la di\xc3\xa0spora africana al continent americ\xc3\xa0, el comer\xc3\xa7 d\'esclaus transatl\xc3\xa0ntic sol ser considerat com un element definidor. Tot i aix\xc3\xb2, les persones d\'ascend\xc3\xa8ncia africana han arribat a Am\xc3\xa8rica del Nord durant altres onades migrat\xc3\xb2ries, a partir del segle XVI, en moviments migratoris voluntaris._NEWLINE_Als anys seixanta del segle XIX, persones de l\'\xc3\x80frica Subsahariana, sobretot de l\'\xc3\x80frica Occidental i de les illes del Cap Verd, van comen\xc3\xa7ar a arribar volunt\xc3\xa0riament buscant treball, sobretot als molls de Massachusetts. Aquesta migraci\xc3\xb3 ha continuat fins a les lleis restrictives que es van fer el 1921, que van tancar la porta dels Estats Units als no-Europeus; a aquella \xc3\xa8poca els afroamericans ja eren majoria a la ind\xc3\xbastria naval a Nova Anglaterra, ja sigui treballant com a navegants, constructors de vaixells, oficials o propietaris._NEWLINE_1,7 milions d\'estatunidencs s\xc3\xb3n descendents d\'emigrants voluntaris de l\'\xc3\x80frica Subsahariana. Els immigrants africans representen el 6% del total dels immigrants de l\'estat i almenys el 5% de la comunitat afroamericana. Entre el 1990 i el 2000 van arribar-hi el 57%. Els immigrants nascuts a \xc3\x80frica s\xc3\xb3n l\'1,6% de la poblaci\xc3\xb3 negra dels Estats Units. El grup dels immigrants africans, als Estats Units, representen la poblaci\xc3\xb3 amb uns \xc3\xadndex m\xc3\xa9s alts d\'educaci\xc3\xb3, fins i tot m\xc3\xa9s que els nascuts a Am\xc3\xa8rica. Les comunitats d\'immigrants africans m\xc3\xa9s importants dels Estats Units s\xc3\xb3n a Nova York, a Calif\xc3\xb2rnia, Texas i Maryland. Els estats amb un percentatge m\xc3\xa9s important d\'africans en la seva poblaci\xc3\xb3 total s\xc3\xb3n Washington D.C., seguit de Mississip\xc3\xad i Louisiana. Els refugiats pol\xc3\xadtics en representen una petita minoria._NEWLINE_El cens estatunidenc categoritza la poblaci\xc3\xb3 per ra\xc3\xa7a, tenint en compte l\'auto-identificaci\xc3\xb3. El cens no classifica per ra\xc3\xb3 de "multiracial" o "bi-racial", per\xc3\xb2 des del 2000, intenta mostrar l\'etnicitat m\xc3\xbaltiple.\n_START_SECTION_\nCanad\xc3\xa0\n_START_PARAGRAPH_\nEls afrocanadencs tamb\xc3\xa9 estan al Canad\xc3\xa0 des de fa molts anys. La majoria dels afroamericans que van anar a viure al Canad\xc3\xa0 eren soldats que havien ajudat a l\'ex\xc3\xa8rcit brit\xc3\xa0nic a la Guerra d\'Independ\xc3\xa8ncia dels Estats Units o afroamericans que fugien de les dures condicions de vida als Estats Units. Sobretot van anar a Nova Esc\xc3\xb2cia o al sud-est d\'Ont\xc3\xa0rio. El 1793 es va prohibir l\'esclavitud a l\'Am\xc3\xa8rica del Nord brit\xc3\xa0nica. M\xc3\xa9s tard, la immigraci\xc3\xb3 afroamericana va arribar sobretot del Carib. Els caribenys representen el 70% dels negres del Canad\xc3\xa0._NEWLINE_Com a resultat de la preemin\xc3\xa8ncia de la immigraci\xc3\xb3 caribenya, el terme "afrocanadenc" s\'utilitza m\xc3\xa9s per a referir-se als canadencs negres que no pas a la gent que ha arribat directament d\'\xc3\x80frica. Tamb\xc3\xa9 se\'ls anomena canadencs afro-caribenys. En canvi, s\'utilitza el terme de canadencs negres per a referir-se al conjunt de les persones amb ascend\xc3\xa8ncia africana que provenen dels Estats Units, del Carib o de l\'\xc3\x80frica.\n_START_SECTION_\nLlatinoam\xc3\xa8rica\n_START_PARAGRAPH_\nEn un nivell intermedi, a Llatinoam\xc3\xa8rica i a les zones de plantacions de l\'Oce\xc3\xa0 \xc3\x8dndic, els descendents dels esclaus s\xc3\xb3n m\xc3\xa9s dif\xc3\xadcils de definir, ja que s\'han barrejat amb altres grups humans. A alguns llocs hi va haver pocs esclaus (com Argentina o Xile. A altres llocs s\'hi va importar a molts esclaus africans (com Brasil o la Rep\xc3\xbablica Dominicana). En aquests \xc3\xbaltims pa\xc3\xafsos la pres\xc3\xa8ncia d\'afroamericans \xc3\xa9s m\xc3\xa9s important, tot i que sempre s\'han barrejat amb altres grups humans.\n_START_SECTION_\nRegne Unit\n_START_PARAGRAPH_\nAl Regne Unit, sense incloure els mulats, hi ha 2 milions d\'africans o afrocaribenys. Vegeu tamb\xc3\xa9: Negres brit\xc3\xa0nics.\n_START_SECTION_\nFran\xc3\xa7a\n_START_PARAGRAPH_\nS\'estima que hi ha entre 2 i 3 milions de persones que descendeixen d\'africans a Fran\xc3\xa7a, per\xc3\xb2 cal tenir en compte que un quart dels afrofrancesos viuen als territoris d\'ultramar.\n_START_SECTION_\nIt\xc3\xa0lia\n_START_PARAGRAPH_\nS\'estima que hi ha entre 755,000 i 1,600,000 millions de persones que descendeixen d\'africans a It\xc3\xa0lia.\n_START_SECTION_\nPa\xc3\xafsos Baixos\n_START_PARAGRAPH_\nAproximadament, hi ha unes 300.000 persones d\'ascend\xc3\xa8ncia africana als Pa\xc3\xafsos Baixos. La majoria viuen a Surinam (36,5% de la poblaci\xc3\xb3) i a les Antilles Neerlandeses. Tamb\xc3\xa9 n\'hi ha un col\xc2\xb7lectiu important al territori europeu de l\'estat.\n_START_SECTION_\nR\xc3\xbassia\n_START_PARAGRAPH_\nEls primers africans van arribar a R\xc3\xbassia com a resultat del comer\xc3\xa7 d\'esclaus practicat per l\'Imperi Otom\xc3\xa0. Avui en dia encara es poden trobar comunitats d\'afrorussos, sobretot a la costa del Mar Negre. L\'amic del tsar Pere I de R\xc3\xbassia, Lefort, li va recomanar que port\xc3\xa9s africans a R\xc3\xbassia perqu\xc3\xa8 treballessin en les feines m\xc3\xa9s dures. Alexander Pushin fou un descendent de l\'esclau afric\xc3\xa0 Abram Petrovich Gannibal que va arribar a ser protegit del rei Pere I, va ser educat com enginyer militar a Fran\xc3\xa7a i va esdevenir general en cap, responsable de la construcci\xc3\xb3 dels forts mar\xc3\xadtims i dels canals a R\xc3\xbassia._NEWLINE_Durant els anys 30 del segle XX, 15 fam\xc3\xadlies afroamericanes van viatjar a la Uni\xc3\xb3 Sovi\xc3\xa8tica, amb la categoria d\'experts agr\xc3\xadcoles. Despr\xc3\xa9s de les independ\xc3\xa8ncies africanes, als anys 60, la Uni\xc3\xb3 Sovi\xc3\xa8tica va oferir a molts africans la possibilitat d\'anar a estudiar a R\xc3\xbassia; en uns 40 anys, hi van anar uns 400.000 estudiants africans i molts s\'hi van establir._NEWLINE_A m\xc3\xa9s a m\xc3\xa9s, cal tenir en compte que hi ha molts pobles que s\xc3\xb3n referit coloquialment com "els negres" (Chemye), que no s\xc3\xb3n d\'origen afric\xc3\xa0: per exemple els gitanos, georgians i els t\xc3\xa0tars.\n_START_SECTION_\nTurquia\n_START_PARAGRAPH_\nEls afroturcs van arribar a Turquia, sobretot via Zanz\xc3\xadbar i de llocs com Kenya, Sudan, Ghana i Nig\xc3\xa8ria. Aquests van ser portats pels comerciants d\'esclaus turcs durant l\'Imperi Otom\xc3\xa0 per tal que treballessin a les plantacions de la zona de Dalaman, els valls de Menderes, Gediz, Manavgat i \xc3\x87ukurova.\n_START_SECTION_\nOceans \xc3\x8dndic i Pac\xc3\xadfic\n_START_PARAGRAPH_\nAlguns panafricanistes tamb\xc3\xa9 consideren a altres grups humans negroides com pobles de la di\xc3\xa0spora africana. Aquests grups inclouen, entre d\'altres el "Negritos", ind\xc3\xadgenes de la Pen\xc3\xadnsula Malaia, els de Papua Nova-Guinea, Andaman i pobles del subcontinent indi, sobretot els pobles Vedda i els Dravidians i els tamils; de la mateixa manera, tamb\xc3\xa9 als abor\xc3\xadgens de Melan\xc3\xa8sia i Micron\xc3\xa8sia._NEWLINE_Aquestes teories no s\xc3\xb3n contemplades per la majoria dels antrop\xc3\xb2legs, tot i que l\'antropologia contempla que tenen traces gen\xc3\xa8tiques d\'ancestres africans, ja sigui per migracions directes o indirectes. No es consideren part dels africans de la di\xc3\xa0spora, ja que si es fes, tamb\xc3\xa9 s\'hauria de considerar que la totalitat de la poblaci\xc3\xb3 humana de la terra ho s\xc3\xb3n.'